កោដ្ឋ​គ្មាន​សាច់ញាតិ​ត្រូវ​បាន​យក​ទៅ​ដាក់​នៅ​កន្លែង​សមរម្យ
លោក​ឆាំង ​យុ​បាន​និយាយ​ថា ​មក​ទល់​ឥឡូវ​នេះ ​កោដ្ឋ​ចំនួន​ប្រហែល​៥០០​ដែល​មាន​កាល​បរិច្ឆេទ​ពី​ឆ្នាំ​១៩៧០​ដល់​ឆ្នាំ​១៩៩០​ត្រូវ​បាន​ចុះ​បញ្ជី​ជាមួយ​នឹង​ស្លាក​​កំណត់​អត្ត​សញ្ញាណ​ដែល​នឹង​ជួយ​ឱ្យ​ក្រុម​គ្រួសារ​អាច​ស្វែង​រក​កោដ្ឋ​​បាន​​លឿន​ជាង​មុន។​
ភ្នំពេញ — កោដ្ឋ ដែលបានរកឃើញនៅវត្តលង្កាក្នុងរាជធានីភ្នំពេញ ហើយដែលគ្មានសាច់ញាតិ ត្រូវបានគេយកចេញពីចេតិយលើកម្រាលឥដ្ឋ ហើយឥឡូវនេះគេយកទៅដាក់នៅកន្លែងត្រឹមត្រូវហើយ។ លោកឆាំង យុ ប្រធានមជ្ឈមណ្ឌលឯកសារកម្ពុជា ដែលបានជួយផ្តល់មូលនិធិដល់ការរកទីតាំងសមរម្យនេះ បាននិយាយថា ការចុះបញ្ជីឈ្មោះរបស់អ្នកដែលស្លាប់នឹងត្រូវចាប់ផ្តើមដើម្បីជួយក្រុមគ្រួសាររកកោដ្ឋ។ កោដ្ឋទាំងនោះត្រូវបានគេទុកចោលនៅក្នុងទីក្រុងភ្នំពេញ នៅពេលដែលទីក្រុងនេះត្រូវបានរុករានដោយខ្មែរក្រហមចាប់តាំងពីខែមេសាឆ្នាំ១៩៧៥ ដែលជាឆ្នាំដែលខ្មែរក្រហមកាន់កាប់ប្រទេសកម្ពុជា។ ក្រុមដែលមានចំនួនសមាជិកប្រហែល១០នាក់មកពីមជ្ឈមណ្ឌលនេះបានផ្លាស់ប្តូរទីតាំងកោដ្ឋចេញពីក្នុងបន្ទប់តូចងងឹតមួយ ដែលស្ថិតនៅក្រោមព្រះពុទ្ធរូបនៅក្នុងសាលសមាធិ។ នេះជាការបរិច្ចាគរបស់បងស្រីរបស់លោកឆាំង យុ ដែលបានលាចាកលោកក្នុងពេលថ្មីៗកន្លងទៅនេះ។ លោកឆាំង យុបាននិយាយថា មកទល់ឥឡូវនេះ កោដ្ឋចំនួនប្រហែល៥០០ដែលមានកាលបរិច្ឆេទពីឆ្នាំ១៩៧០ដល់ឆ្នាំ១៩៩០ត្រូវបានចុះបញ្ជីជាមួយនឹងស្លាកកំណត់អត្តសញ្ញាណដែលនឹងជួយឱ្យក្រុមគ្រួសារអាចស្វែងរកកោដ្ឋបានលឿនជាងមុន។ លោកឆាំង យុបានសរសេរនៅក្នុងអ៊ីមែលថា៖ «នៅពេលសមាជិកគ្រួសារមករកមើលកោដ្ឋរបស់សាច់ញាតិរបស់ពួកគេ ព្រះសង្ឃនឹងពិនិត្យការកំណត់អត្តសញ្ញាណ មុនពេលជូនកោដ្ឋត្រឡប់ទៅកាន់សមាជិកគ្រួសារពួកគេវិញ»។ ព្រះតេជព្រះគុណផាន់ ចាន់តារាជាគ្រូសូត្រឆ្វេងប្រចាំវត្តលង្កាបានមានសង្ឃដីកាថា ព្រះអង្គសង្ឃឹមថា នឹងមានមនុស្សច្រើនទៀតមករកកោដ្ឋទាំងនេះ។ ព្រះតេជព្រះគុណផាន់ ចាន់តារាបានមានសង្ឃដីកាអំពីការផ្តូរទីតាំរបស់កោដ្ឋថា៖ «វាមើលទៅសមរម្យជាងមុន។ នេះគឺជាទង្វើ ដែលឱ្យតម្លៃមនុស្សផ្សេងទៀត»។ លោកឆាំង យុ ដែលបានផុសគំនិតនេះតាមបងស្រីរបស់គាត់ ដែលទើបតែបានស្លាប់នៅអាយុ៥៦ឆ្នាំ បាននិយាយថា លោកនឹងបន្តស្វែងរកម្ចាស់កោដ្ឋ ជាពិសេសតាមរយៈការរៀបចំកាតាឡុក។ លោកឆាំង យុបានសរសេរនៅក្នុងអ៊ីមែលថា៖«មនុស្សមិនអាចរស់នៅដោយគ្មានការចងចាំ ទោះបីជាមិនមានអ្វីជាអមតៈនៅក្នុងជីវិត»។ គាត់បានសរសេរបន្ថែមថា «សៀវភៅនេះនឹងក្លាយជាសៀវភៅស្អាត ... យ៉ាងហោចណាស់វាជាអ្វីដែលយើងអាចផ្តល់ឱ្យដល់អ្នកដែលបានស្លាប់រួចទៅហើយ»៕